จงเสนอไอเดีย  3 ข้อสรุปจากบทเรียนการลงทุนที่ได้จากหนังสือ Factfulness
1. รู้ทัน Negativity Instinct และ Fear Instinct: สัญชาตญาณขี้กลัวที่อ่อนไหวต่อข่าวร้าย
โดยส่วนใหญ่ สื่อต่าง ๆ จะนำเสนอข่าวร้ายหรือข่าวดีมากกว่ากัน? หลายคนน่าจะเห็นตรงกันว่าส่วนใหญ่เรามักจะได้รับข่าวร้ายบ่อยกว่าข่าวดี ไม่ว่าจะเป็นข่าวอาชญากรรม ข่าวภัยพิบัติ ข่าวหุ้นตก ฯลฯ และอนิจจา ตัวเราเองก็ชอบเสพข่าวร้ายเสียด้วยสิ เพราะเรื่องร้าย ๆ ถูกมองว่าเป็นภัยคุกคามต่อชีวิตความเป็นอยู่ที่ดีของเรา เราจึงตื่นตัวมากกว่า และพร้อมที่จะแชร์เรื่องเหล่านี้ให้เพื่อนมนุษย์ทราบกัน

และเพราะรู้ว่าคนอ่านชอบเสพอะไรแบบนี้ สำนักข่าวเลยประโคมข่าวร้ายกันเต็มที่

เพราะส่วนใหญ่เรามักใช้อารมณ์มากกว่าเหตุผล เรามักจะโอนอ่อนไปกับข่าวร้ายมากกว่าจะหันไปดูตัวเลขสถิติจริง ๆ เราจึงมีสัญชาตญาณของการมองโลกในแง่ลบ ดังที่เราจะได้เห็นเวลาที่เกิดเหตุการณ์อะไรร้าย ๆ ขึ้น ตลาดหุ้นก็จะร่วงพรวด เมื่อเห็นตลาดแดงอย่างนี้ หลายคนก็ไม่กล้าเข้าไปซื้อหุ้น ทั้งที่จริง ๆ แล้วนี่คือจุดที่น่าซื้อที่สุด หากเราสามารถก้าวข้ามสัญชาตญาณการมองโลกในแง่ร้ายไปได้ เราก็จะมีความกล้าที่จะเข้าไปหาสินทรัพย์ที่มูลค่าพอเหมาะพอสม เหมาะให้เข้าไปลงทุนได้


2. รู้ทัน The Size Instinct: สัญชาตญาณที่เห็นแค่ตัวเลขเดียวก็เชื่อแล้ว
ถ้าเราเห็นแค่ตัวเลข 100 เราจะคิดว่ามันน้อยหรือมันเยอะ?

คำตอบของแต่ละคนคงต่างกันไป ขึ้นอยู่กับตัวเปรียบเทียบและบริบทของตัวเลขนั้น ๆ

สมมติเราเจอสินทรัพย์หนึ่ง ให้ผลขาดทุนตั้งแต่ต้นปีอยู่ที่ -10% ความรู้สึกแรกของอาจจะมองว่าเป็นสินทรัพย์ที่ผลการดำเนินงานไม่ดี แต่หากเราย้อนกลับไปดูข้อมูลจริง ๆ เราอาจจะค้นพบว่า ช่วงก่อนหน้านั้น สินทรัพย์นี้เคยติดลบถึง -15%-20% เมื่อเห็นแบบนี้ เราก็จะเริ่มมองออกแล้วว่าสินทรัพย์ตัวนี้กำลังฟื้นขึ้นมาต่างหาก

ในทางตรงกันข้าม บางตัวเลขเราเห็นว่าดี แท้จริงอาจจะไม่ได้ดีขนาดนั้นเมื่อเทียบกับสถิติที่ผ่านมา ตัวอย่างเช่น การเติบโตของ GDP จีนที่อยู่ระดับ 6-7% ต่อปี หากดูตาเปล่าก็จะรู้สึกว่าเยอะ (อย่างน้อยก็เยอะกว่าประเทศอื่น ๆ) แต่เมื่อเปรียบกับตัวจีนเองนั้นถือว่าหดลงเยอะ เพราะเมื่อก่อน GDP จีนเคยโตเกิน 10% ต่อปีมาแล้ว

ในแง่ของงบการเงิน มีข้อดีตรงที่ว่าตัวเลขหลาย ๆ ตัวนั้นมีอัตราส่วนให้นักลงทุนดู เช่น อัตรากำไรสุทธิ หนี้สินต่อทุน P/E P/BV การดูอัตราส่วนเหล่านี้ช่วยให้เราหลุดพ้นจากสัญชาตญาณการมองตัวเลขเดียวได้ เพราะอัตราส่วนจะช่วยนำตัวเลขที่เกี่ยวข้องมาเปรียบเทียบกัน ทำให้เราเห็นภาพความจริงชัดยิ่งขึ้น


3. รู้ทัน The Single Perspective Instinct: สัญชาตญาณที่มองเห็นแค่ด้านเดียว
ถือว่าต้องระวังอยู่เหมือนกันกับการเผลอมองแค่ด้านใดด้านหนึ่ง เพราะมันจะทำให้เรารับข้อมูลข่าวสารอยู่ด้านเดียว และเผลอมองข้ามด้านอื่น ๆ ที่อาจจะสำคัญต่อการตัดสินใจ โดยส่วนใหญ่พอเราถนัดหรือเก่งด้านไหน เราก็จะเน้นมองด้านนั้น แก้ปัญหาต่าง ๆ ด้วยความเชี่ยวชาญเฉพาะด้านของเรา

ฟังดูแล้วเหมือนเป็นข้อดี แต่ในหลาย ๆ ครั้งการมีมุมมองอื่น ๆ มาช่วยก็จะทำให้เราเห็นภาพรวมได้ชัดขึ้น นักลงทุนที่ชอบเล่น Technical หากได้รู้มุมมองด้านปัจจัยพื้นฐานก็จะช่วยให้เลือกหุ้นได้เฉียบขึ้น ส่วนนักลงทุนที่ดูปัจจัยพื้นฐาน หากได้รู้ Technical ก็จะได้มุมมองจังหวะการซื้อขาย

นี่จึงเป็นเหตุผลว่าทำไมนักลงทุนควรดูข้อมูลจากหลาย ๆ ด้าน จากผู้เชี่ยวชาญหลาย ๆ คน แม้กระทั่ง บลจ. ระดับโลกอย่าง Baillie Gifford ยังมีผู้จัดการกองทุนที่จบมาจากหลายสาขา ไม่ใช่แค่การเงิน ทั้งนี้ก็เพื่อให้เห็นมุมมองของแต่ละอุตสาหกรรมได้ชัดเจนยิ่งขึ้น ไม่ใช่แค่มุมมองด้านการเงินอย่างเดียว
ความรู้ทางการเงิน